Uddannelses- og erhvervsmessen 2025
2025-11-13 17:00 - 20:00 (Europe/Copenhagen) | Sparekassen Thy – Arena Mors, H.C. Ørsteds Vej 15, Nykøbing Mors, 7900, Danmark
Udnyt chancen for at fortælle de unge om jobmulighederne i din virksomhed – det er helt gratis at deltage.
Den årlige Uddannelses- og Erhvervsmesse bliver igen i år afholdt i Sparekassen Thy – Arena Mors.
Du får mulighed for at vise de muligheder de unge har i netop din virksomhed. Der plejer at være rigtig stor interesse, og der blev skabt nogle rigtig gode kontakter til kommende elever og lærlinge fra de virksomheder, som var med sidste år.

Tid: I år er det torsdag 13. november mellem kl. 17.00 og 20.00.

Bookning af stand:
Send en mail til Uddannelsesvejleder Susanne Kjærsgaard på skj@morsoe.dk fra Ungeindsatsen – Ung Mors. Skriv i mailen, at din virksomhed ønsker en stand på messen. Har du særlige ønsker og behov til din stand, så som strøm, lys osv. er det også Susanne du skal koordinere med.
Når du har sendt mailen til Susanne, kontakter hun dig direkte med de nærmere detaljer.
Der er som altid et begrænset antal stande. Pladserne tildeles efter først-til-mølle princippet. Det er helt gratis for dig at udstille, udover den tid du og dine kolleger bruger.

Kontakten til de unge på messen
Ved at være med på den gratis messe, har du vide rammer for at nå ud til de unge. Sidste år kunne deltagerne få lov til både at mure og hamre, og der blev talt med de unge, der overvejer en uddannelse som revisor, en merkantil uddannelse eller nogle af de mange øvrige uddannelser, som var repræsenteret.
Nogle virksomheder havde valgt at lave en lille konkurrence, mens andre delte lækre smagsprøver ud.
Hvis du har en ung ansat i din virksomhed, er det er rigtig god ide at tage ham eller hende med. Det virker særligt godt, når du vil nå ud til de unge, at de kan finde en at spejle sig i, som ligner dem selv.

Uddannelses- og jobmessen giver de unge på Mors en rigtig god fornemmelse af de mange job- og uddannelsesmuligheder, der findes her på øen. Du får mulighed for at plante et frø hos de kommende elever og lærlinge. Samtidig kan du hjælpe de unge, der endnu ikke har fundet ud af hvad de vil med fremtiden, til måske at overveje en karriere hos dig.

Hvad får du ud af at deltage?
Ved at deltage i messen er du med til at investere i din virksomheds fremtid.
Desuden har de unge ofte deres far og mor med, så du kan også være heldig at møde din næste medarbejder på messen.

Uddannelses- og Erhvervsmessen arrangeres i et samarbejde mellem Ungeindsatsen – Ung Mors, Morsø Tømrer- og Snedkerforretning og Morsø Erhvervsråd.

Iværksætterugen: Mal på keramik med STRØM Keramik
2025-11-13 19:00 - 21:00 | Strøm Keramik, Algade 27, Nykøbing Mors, 7900, Danmark
Ann og Jens, som siden foråret 2024 har stået bag det lille keramik værksted “STRØM Keramik”, vil gerne byde jer indenfor til et par timers kreativ hygge, hvor du får mulighed for at male på keramik.

STRØM Keramik holder til i Algade 27 i Nykøbing Mors, hvor deres butik ligger, men de afholder også kurser og åbent værksted i Erslev samt malecafé i Algade.

Det er gratis at deltage, men der er begrænset antal pladser. Tilmelding nedenfor.

Dette event er en del af den internationale iværksætteruge 2025 hos Morsø Erhvervsråd
